b'\n_START_ARTICLE_\nGestionarea de\xc8\x99eurilor\n_START_PARAGRAPH_\nGestionarea de\xc8\x99eurilor, cunoscut\xc4\x83 \xc8\x99i ca managementul de\xc8\x99eurilor, se refer\xc4\x83 la educa\xc8\x9bia privind colectarea, transportul, tratarea, reciclarea \xc8\x99i depozitarea de\xc8\x99eurilor. De obicei, termenul se refer\xc4\x83 la materialele rezultate din activit\xc4\x83\xc8\x9bi umane \xc8\x99i la reducerea efectului lor asupra s\xc4\x83n\xc4\x83t\xc4\x83\xc8\x9bii oamenilor, a mediului, sau aspectului unui habitat. Gestionarea de\xc8\x99eurilor are ca scop \xc8\x99i economisirea unor resurse naturale prin reutilizarea p\xc4\x83r\xc8\x9bilor recuperabile. De\xc8\x99eurile gestionate pot fi at\xc3\xa2t solide, c\xc3\xa2t \xc8\x99i lichide sau gazoase, precum \xc8\x99i cu diverse propriet\xc4\x83\xc8\x9bi (de exemplu radioactive), necesit\xc3\xa2nd metode de tratare specifice fiec\xc4\x83rora._NEWLINE_\xc3\x8en Rom\xc3\xa2nia activitatea de gestionare a de\xc8\x99eurilor este fundamentat\xc4\x83 pe Legea 211/2011, care implementeaz\xc4\x83 o serie de directive ale Consiliului Europei. Coordonarea acestei activit\xc4\x83\xc8\x9bi cade \xc3\xaen sarcina Ministerului Mediului \xc8\x99i a Agen\xc8\x9biei Na\xc8\x9bionale pentru Protec\xc8\x9bia Mediului (ANPM)._NEWLINE_Din punct de vedere economic, activitatea de gestionare a de\xc8\x99eurilor \xc3\xaen Rom\xc3\xa2nia are o pondere de 10\xc2\xa0miliarde\xc2\xa0EUR.\n_START_SECTION_\nIstoric\n_START_PARAGRAPH_\n\xc3\x8enc\xc4\x83 din 1970 s-a con\xc8\x99tientizat opinia c\xc4\x83 de\xc8\x99eurile constituie o problem\xc4\x83 \xc8\x99i c\xc4\x83 metodele de tratare prin depozitare sau incinerare nu sunt satisf\xc4\x83c\xc4\x83toare. De asemenea, s-a pus problema recicl\xc4\x83rii materialelor care intr\xc4\x83 \xc3\xaen componen\xc8\x9ba acestora. La Conferin\xc8\x9ba Na\xc8\x9biunilor Unite pentru Mediu \xc8\x99i Dezvoltare (UNCED) de la Rio de Janeiro din 1992 s-au adoptat politici care au fost introduse pe plan mondial. \xc3\x8en Uniunea European\xc4\x83 preocup\xc4\x83rile erau mult mai vechi, primele directive ale Comisiei Europene \xc3\xaen problema de\xc8\x99eurilor dat\xc3\xa2nd din anul 1975._NEWLINE_Oamenii sunt obisnui\xc8\x9bi s\xc4\x83 recicleze din cele mai vechi timpuri. Studii arheologice au ar\xc4\x83tat c\xc4\x83, \xc3\xaen perioadele c\xc3\xa2nd resursele de materii prime se diminuau, gropile de gunoi ale ora\xc8\x99elor antice con\xc8\x9bineau mai pu\xc8\x9bine de\xc8\x99euri cu poten\xc8\x9bial pentru reciclare (unelte, ceramica etc)._NEWLINE_\xc3\x8en erele preindustriale, de\xc8\x99eurile din prelucrarea bronzului \xc8\x99i a altor metale pre\xc8\x9bioase erau colectate \xc3\xaen Europa, \xc8\x99i topite pentru refolosire continu\xc4\x83, iar \xc3\xaen unele zone praful \xc8\x99i cenu\xc8\x99a de la focurile de c\xc4\x83rbuni sau lemne erau refolosite pentru ob\xc8\x9binerea materialului de baz\xc4\x83 \xc3\xaen fabricarea c\xc4\x83r\xc4\x83mizilor. Principalul motiv pentru practicarea recicl\xc4\x83rii materialelor era avantajul economic, nevoia de materii prime naturale devenind astfel mai mic\xc4\x83._NEWLINE_Un \xc3\xaentreprinz\xc4\x83tor englez, Benjamin Law, a fost primul care a transformat reciclarea hainelor care nu mai puteau fi purtate \xc3\xaen materii prime pentru noi materiale textile. Astfel, el a inventat 2 noi materiale: shoddy \xc8\x99i mungo, bazate pe l\xc3\xa2n\xc4\x83 recuperat\xc4\x83 din haine vechi, combinat\xc4\x83 cu l\xc3\xa2n\xc4\x83 nou\xc4\x83. \xc3\x8en 1860, \xc3\xaen ora\xc8\x99ul Batley, Anglia, se produceau peste 7000 de tone din acest material._NEWLINE_Perioadele cele mai \xe2\x80\x9cpropice\xe2\x80\x9d recicl\xc4\x83rii \xc3\xaen mas\xc4\x83 erau cele de r\xc4\x83zboi. Germania Nazist\xc4\x83 este una dintre \xc8\x9b\xc4\x83rile \xc3\xaen care ra\xc8\x9bionalizarea \xc8\x99i reciclarea au fost adoptate at\xc3\xa2t \xc3\xaen timpul c\xc3\xa2t \xc8\x99i \xc3\xaen perioada pre-r\xc4\x83zboi. \xc3\x8en special se recicla fierul dar \xc8\x99i alte metale rare, fibrele textile sau oasele din care se f\xc4\x83cea apoi s\xc4\x83pun._NEWLINE_Lipsa resurselor cauzat\xc4\x83 de cele dou\xc4\x83 r\xc4\x83zboaie mondiale \xc8\x99i alte evenimente au \xc3\xaencurajat puternic reciclarea. Campanii guvernamentale puternice au fost promovate \xc3\xaen timpul celui de-al Doilea R\xc4\x83zboi Mondial \xc3\xaen fiecare \xc8\x9bar\xc4\x83 implicat\xc4\x83, \xc3\xaemping\xc3\xa2nd cet\xc4\x83\xc8\x9benii s\xc4\x83 doneze metale \xc8\x99i s\xc4\x83 conserve fibrele, ca o chestiune important\xc4\x83 de patriotism. Programele de conservare a resurselor stabilite \xc3\xaen timpul r\xc4\x83zboiului au fost continuate \xc8\x99i ulterior \xc3\xaen unele \xc8\x9b\xc4\x83ri ce nu st\xc4\x83teau foarte bine la capitolul resurse naturale, cu ar fi Japonia._NEWLINE_Japonia este una dintre \xc8\x9b\xc4\x83rile \xc3\xaen care reciclarea este reglementat\xc4\x83 prin lege \xc8\x99i general acceptat\xc4\x83 de c\xc4\x83tre locuitori, mai mult dec\xc3\xa2t \xc3\xaen celelalte \xc8\x9b\xc4\x83ri. \xc3\x8en 2007, \xc3\xaen Japonia s-au colectat pentru reciclare 802.036 tone de plastic, cu 429,5% mai mult dect \xc3\xaen 2000, adic\xc4\x83 fiecare locuitor al \xc8\x9b\xc4\x83rii recicleaz\xc4\x83 aproximativ 6.4\xc2\xa0kg de plastic pe an._NEWLINE_Urm\xc4\x83toarea mare investi\xc8\x9bie \xc3\xaen reciclare a avut loc \xc3\xaen anii \xe2\x80\x9970, datorit\xc4\x83 cre\xc8\x99terii costului energiei (reciclarea aluminiului folose\xc8\x99te doar 5% din energia necesar\xc4\x83 produc\xc8\x9biei virgine; sticla, h\xc3\xa2rtia \xc8\x99i metalele au \xc8\x99i ele un consum redus de energie la reciclare). Adoptarea \xc3\xaen 1977 \xc3\xaen SUA a Clean Water Act a creat o cerere puternic\xc4\x83 de h\xc3\xa2rtie alb\xc4\x83 (h\xc3\xa2rtia de birou care a fost deja albit\xc4\x83 a crescut ca valoare atunci)._NEWLINE_O treime din totalul de\xc8\x99eurilor din Statele Unite este reciclat. Astfel, 82 de tone de materiale sunt reciclate dintr-un total de 251 tone de gunoi care se produc anual. Se estimeaz\xc4\x83 o cre\xc8\x99tere de 100% a cantit\xc4\x83\xc8\x9bii de materiale reciclate \xc3\xaen SUA \xc3\xaen ultimii 10 ani._NEWLINE_\xc3\x8en SUA exist\xc4\x83 cea mai mare produc\xc8\x9bie de gunoi (de\xc8\x99euri) pe cap de locuitor din lume. Astfel, \xc3\xaen fiecare zi, \xc3\xaen medie, un american produce pu\xc8\x9bin peste 2 kilograme de gunoi._NEWLINE_\xc3\x8en anii 70, ora\xc8\x99ul Woodbury din statul american New Jersey a fost primul din \xc8\x9bar\xc4\x83 care a introdus reciclarea obligatorie. Cur\xc3\xa2nd, \xc8\x99i alte ora\xc8\x99e i-au urmat exemplul, principalul motiv al noii pasiuni a americanilor pentru reciclare fiind costul ridicat al energiei. Astfel, se economisea 95% din energie dac\xc4\x83 se folosea aluminiu reciclat pentru producerea aluminiului._NEWLINE_Campania de con\xc8\x99tientizare c\xc4\x83 cea mai eficient\xc4\x83 form\xc4\x83 de tratare a de\xc8\x99eurilor este reciclarea lor a avut loc \xc3\xaen Europa sub sigla trei R (Reducere, Refolosire, Reciclare, \xc3\xaen englez\xc4\x83 Reduce, Reuse, Recycle, \xc3\xaen francez\xc4\x83 R\xc3\xa9duire, R\xc3\xa9utiliser, Recycler). De\xc8\x99i \xc3\xaen Rom\xc3\xa2nia s-au demarat ini\xc8\x9biative de reciclare ale de\xc8\x99eurilor sub acest generic \xc3\xaenc\xc4\x83 \xc3\xaenainte de 1989, \xc3\xaen contextul lipsurilor din acea perioad\xc4\x83 ac\xc8\x9biunea, fiind impus\xc4\x83 de sus \xc3\xaen jos, a \xc3\xaent\xc3\xa2mpinat rezisten\xc8\x9b\xc4\x83. \xc3\x8en prezent reciclarea este reluat\xc4\x83, dar reu\xc8\x99ita politicii de reciclare \xc8\x9bine \xc8\x99i de posibilitatea sort\xc4\x83rii de\xc8\x99eurilor, care trebuie \xc3\xaenceput\xc4\x83 chiar din prima faz\xc4\x83, prin colectarea separat\xc4\x83 a materialelor refolosibile.\n_START_SECTION_\nColectarea \xc8\x99i transportul de\xc8\x99eurilor\n_START_PARAGRAPH_\nPrecolectarea de\xc8\x99eurilor se refer\xc4\x83 la adunarea lor \xc3\xaen diferite recipiente: co\xc8\x99uri de gunoi, pubele (pentru de\xc8\x99eurile menajere) \xc8\x99i containere (pentru de\xc8\x99eurile stradale \xc8\x99i cele produse de agen\xc8\x9bii economici). Pentru a permite reciclarea, colectarea de\xc8\x99eurilor care con\xc8\x9bin materiale refolosibile se face separat \xc3\xaen recipiente de culori diferite. Culorile recipientelor disponibile sunt: galben\xc4\x83, ro\xc8\x99ie, verde, albastr\xc4\x83, maro \xc8\x99i negru antracit. Culorile recomandate pentru recipientele destinate diferitelor tipuri de de\xc8\x99euri sunt: ro\xc8\x99u (portocaliu) - materiale plastice, galben - metale, verde - biodegradabile, albastru - h\xc3\xa2rtie, carton \xc8\x99i sticl\xc4\x83, maro - electrice \xc8\x99i electronice, negru - nereciclabile, \xc3\xaens\xc4\x83 acestea nu sunt respectate \xc3\xaentotdeauna. Pe recipente exist\xc4\x83 etichete care precizeaz\xc4\x83 exact ce fel de de\xc8\x99euri se pot pune \xc3\xaen recipientul respectiv._NEWLINE_Pentru precolectarea de\xc8\x99eurilor stradale, comerciale \xc8\x99i industriale sunt folosite containere tipizate de 1,1\xc2\xa0m\xc2\xb3, 4\xc2\xa0m\xc2\xb3 sau mai mari. Containerele de 1,1\xc2\xa0m\xc2\xb3 pot fi din tabl\xc4\x83 zincat\xc4\x83 sau din plastic. Pentru de\xc8\x99euri \xc3\xaen cantit\xc4\x83\xc8\x9bi mai mari, sau pentru de\xc8\x99euri industriale \xc8\x99i din construc\xc8\x9bii sunt folosite containere de construc\xc8\x9bie metalic\xc4\x83, de tip cup\xc4\x83 de 4\xc2\xa0m\xc2\xb3 sau mai mari, de tip Abroll._NEWLINE_Colectarea propriu-zis\xc4\x83 a de\xc8\x99eurilor din aceste containere este efectuat\xc4\x83 de c\xc4\x83tre servicii specializate, cum sunt REBU la Bucure\xc8\x99ti \xc8\x99i RETIM la Timi\xc8\x99oara. Aceste servicii dispun de utilaje speciale pentru colect\xc4\x83ri. Colectarea de\xc8\x99eurilor din pubele \xc8\x99i recipiente de p\xc3\xa2n\xc4\x83 la 1100\xc2\xa0l este efectuat\xc4\x83 cu ajutorul autogunoierelor, care sunt echipate cu sisteme de basculare a pubelelor \xc8\x99i containerelor \xc8\x99i cu instala\xc8\x9bie de compactare. De\xc8\x99eurile colectate \xc3\xaen cupe de 4\xc2\xa0m\xc2\xb3 sunt transportate cu tot cu containerul de c\xc4\x83tre autospeciale prev\xc4\x83zute cu instala\xc8\x9bie de ridicat, iar containerele de tip Abroll sunt tractate, ele deplas\xc3\xa2ndu-se pe rolele proprii._NEWLINE_Transportul de\xc8\x99eurilor se poate face pe cale rutier\xc4\x83, feroviar\xc4\x83 sau naval\xc4\x83. Din cauza problemelor care apar la transbord\xc4\x83ri, transportul feroviar sau naval se justific\xc4\x83 doar pentru cantit\xc4\x83\xc8\x9bi mari (de obicei de\xc8\x99euri industriale), transportate pe distan\xc8\x9be foarte lungi, de sute sau mii de\xc2\xa0km.\n_START_SECTION_\nMetode de tratare ale de\xc8\x99eurilor\n_START_PARAGRAPH_\nOdat\xc4\x83 colectate, urmeaz\xc4\x83 etapa de tratare a de\xc8\x99eurilor. Metodele de tratare ale de\xc8\x99eurilor sunt variate, la fel ca de\xc8\x99eurile \xc3\xaen sine \xc8\x99i locul lor de provenien\xc8\x9b\xc4\x83. \xc3\x8en principiu, de\xc8\x99eurile pot fi scoase din circuitul economic (eliminate) sau reintroduse \xc3\xaen circuit (recuperate).\n_START_SECTION_\nDepozite\n_START_PARAGRAPH_\n\xc3\x8en func\xc8\x9bie de tipul de\xc8\x99eurilor acceptate depozitele se clasific\xc4\x83 \xc3\xaen depozite pentru de\xc8\x99euri periculoase (clasa a), depozite pentru de\xc8\x99euri nepericuloase (clasa b), depozite pentru materiale inerte (clasa c) \xc8\x99i depozite pentru un singur fel de de\xc8\x99euri (monodeponie). Depozitele trebuie s\xc4\x83 dispun\xc4\x83 de sisteme de paz\xc4\x83, echipamente de c\xc3\xa2nt\xc4\x83rire, laboratoare de analiz\xc4\x83, instala\xc8\x9bii de recuperare a gazului de depozit \xc8\x99i de tratare a levigatului, de utilaje (buldozere, \xc3\xaenc\xc4\x83rc\xc4\x83toare, compactoare, screpere, excavatoare) \xc8\x99i de servicii de \xc3\xaentre\xc8\x9binere a acestor utilaje._NEWLINE_Eliminarea de\xc8\x99eurilor prin depozitare \xc3\xaen rampe (gropi) de gunoi f\xc4\x83r\xc4\x83 vreo m\xc4\x83sur\xc4\x83 ulterioar\xc4\x83 este actual o practic\xc4\x83 care nu mai este acceptat\xc4\x83. Conform Directivei Consiliului 75/442/CEE aceste depozite trebuiau \xc3\xaenchise p\xc3\xa2n\xc4\x83 \xc3\xaen anul 2007, \xc3\xaens\xc4\x83 Rom\xc3\xa2nia nu s-a putut conforma \xc3\xaen acest termen. Ca urmare, Rom\xc3\xa2niei i s-a acordat o perioad\xc4\x83 de tranzi\xc8\x9bie, care este p\xc3\xa2n\xc4\x83 la sf\xc3\xa2r\xc8\x99itul anului 2009 pentru de\xc8\x99eurile periculoase industriale, p\xc3\xa2n\xc4\x83 la sf\xc3\xa2r\xc8\x99itul anului 2011 pentru de\xc8\x99eurile provenite din industria minier\xc4\x83, p\xc3\xa2n\xc4\x83 la sf\xc3\xa2r\xc8\x99itul anului 2013 pentru de\xc8\x99eurile provenite din industria energetic\xc4\x83, chimic\xc4\x83 \xc8\x99i metalurgic\xc4\x83 \xc8\x99i p\xc3\xa2n\xc4\x83 \xc3\xaen 16\xc2\xa0iulie 2017 pentru de\xc8\x99eurile municipale. E\xc8\x99alonarea \xc3\xaenchiderii depozitelor neconforme este reglementat\xc4\x83 prin HG\xc2\xa0349/2005._NEWLINE_Actual, depozitarea \xc3\xaen rampe de gunoi presupune la sf\xc3\xa2r\xc8\x99it \xc3\xaenchiderea depozitului prin acoperire cu p\xc4\x83m\xc3\xa2nt (\xc3\xaengropare) \xc8\x99i este o practic\xc4\x83 curent\xc4\x83 \xc3\xaen multe \xc8\x9b\xc4\x83ri. Astfel de rampe se organizeaz\xc4\x83 \xc3\xaen cariere \xc3\xaen care exploatarea s-a \xc3\xaencheiat sau \xc3\xaen mine abandonate. O ramp\xc4\x83 de gunoi realizat\xc4\x83 \xc8\x99i exploatat\xc4\x83 corect este o metod\xc4\x83 relativ ieftin\xc4\x83 \xc8\x99i care satisface criteriile ecologice de eliminare ale de\xc8\x99eurilor. Vechile rampe, necorespunz\xc4\x83toare, au efecte negative asupra mediului, cum ar fi \xc3\xaempr\xc4\x83\xc8\x99tierea de gunoaie, atragerea d\xc4\x83un\xc4\x83torilor (insecte, roz\xc4\x83toare) \xc8\x99i poluarea aerului, a apelor \xc8\x99i a solului. Poluarea aerului se produce prin miasme \xc8\x99i prin degajarea unor gaze rezultate \xc3\xaen urma ferment\xc4\x83rii, cum ar fi dioxidul de carbon \xc8\x99i metanul, care produc efect de ser\xc4\x83 \xc8\x99i contribuie la \xc3\xaenc\xc4\x83lzirea global\xc4\x83. Poluarea apei \xc8\x99i a solului se face prin levigat (lichidul scurs \xc3\xaen urma proceselor biochimice), care, \xc3\xaen lipsa unui strat izolator se infiltreaz\xc4\x83 \xc3\xaen sol \xc8\x99i polueaz\xc4\x83 apele p\xc3\xa2nzelor freatice. Aceste polu\xc4\x83ri pot fi a\xc8\x99a de puternice c\xc4\x83 \xc3\xaempiedic\xc4\x83 cre\xc8\x99terea plantelor deasupra acestor rampe. \xc3\x8en mod normal, pe ramp\xc4\x83 de\xc8\x99eurile sunt compactate pentru a le m\xc4\x83ri densitatea \xc8\x99i stabilitatea, \xc8\x99i acoperite cu folii \xc8\x99i cu p\xc4\x83m\xc3\xa2nt._NEWLINE_Rampele pentru de\xc8\x99euri organice au instala\xc8\x9bii de recuperare a gazului de depozit. Principalele componente ale acestui gaz sunt metanul (54\xc2\xa0%) \xc8\x99i dioxidul de carbon (45\xc2\xa0%), la care se adaug\xc4\x83 mici cantit\xc4\x83\xc8\x9bi de hidrogen sulfurat, monoxid de carbon, mercaptani, aldehide, esteri \xc8\x99i al\xc8\x9bi compu\xc8\x99i organici. El poate fi valorificat prin ardere. Dac\xc4\x83 nu exist\xc4\x83 posibilitatea de valorificare local\xc4\x83, se recomand\xc4\x83 s\xc4\x83 fie totu\xc8\x99i ars la instala\xc8\x9bia de facl\xc4\x83 deoarece dioxidul de carbon rezultat prin arderea metanului are un efect de ser\xc4\x83 mai mic dec\xc3\xa2t al metanului ini\xc8\x9bial._NEWLINE_Pentru a \xc3\xaempiedica levigatul s\xc4\x83 se infiltreze \xc3\xaen sol rampele moderne sunt prev\xc4\x83zute cu straturi izolante, care pot fi din argil\xc4\x83 (lut) sau din folii groase de material plastic (geomembrane) sau textil (geotextile). Grosimea stratului de argil\xc4\x83 trebuie s\xc4\x83 fie mai mare de 1\xc2\xa0m pentru de\xc8\x99euri inerte sau nepericuloase \xc8\x99i mai mare de 5\xc2\xa0m pentru de\xc8\x99euri periculoase._NEWLINE_Din cauza problemelor pe care le ridic\xc4\x83, g\xc4\x83sirea unor amplasamente pentru noi depozite de de\xc8\x99euri este dificil\xc4\x83 deoarece reziden\xc8\x9bii din apropiere se opun, apare sindromul NIMBY (englez\xc4\x83 Not In My BackYard), care literalmente se traduce ca \xe2\x80\x9enu \xc3\xaen ograda mea\xe2\x80\x9d.\n_START_SECTION_\nIncinerare\n_START_PARAGRAPH_\nIncinerarea este o metod\xc4\x83 de eliminare a de\xc8\x99eurilor prin arderea lor. Este una din metodele de tratare termic\xc4\x83 a de\xc8\x99eurilor. \xc3\x8en urma inciner\xc4\x83rii se ob\xc8\x9bin c\xc4\x83ldur\xc4\x83, gaze, abur \xc8\x99i cenu\xc8\x99\xc4\x83._NEWLINE_Incinerarea poate fi practicat\xc4\x83 \xc3\xaen instala\xc8\x9bii mici, individuale, sau la scar\xc4\x83 industrial\xc4\x83. Pot fi incinerate at\xc3\xa2t de\xc8\x99eurile solide, c\xc3\xa2t \xc8\x99i cele lichide sau gazoase. Metoda este preferat\xc4\x83 \xc3\xaen locurile unde nu se dispune de teren pentru rampe, de exemplu \xc3\xaen Japonia, \xc8\x99i la eliminarea anumitor de\xc8\x99euri periculoase, cum sunt cele biologice provenite din activit\xc4\x83\xc8\x9bi medicale, \xc3\xaens\xc4\x83 la nivel industrial este controversat\xc4\x83, din cauza poluan\xc8\x9bilor gazo\xc8\x99i, \xc3\xaen special dioxine (dibenzodioxine policlorinate \xe2\x80\x94 PCDD \xc8\x99i benzofurani policlorina\xc8\x9bi \xe2\x80\x94 PCDF) produ\xc8\x99i prin ardere._NEWLINE_Instala\xc8\x9biile de incinerare sunt cuptoare prev\xc4\x83zute cu focare cu gr\xc4\x83tar cu \xc3\xaempingere direct\xc4\x83 sau r\xc4\x83sturnat\xc4\x83, cuptoare rotative, cuptoare verticale, focare cu ardere \xc3\xaen strat fluidizat, sau cu ardere \xc3\xaen suspensie Ele pot trata (arde) de\xc8\x99euri cu putere calorific\xc4\x83 mic\xc4\x83, de doar 10\xc2\xa0MJ/kg._NEWLINE_\xc3\x8en ultima perioad\xc4\x83 se discut\xc4\x83 despre coincinerarea de\xc8\x99eurilor. \xc3\x8en acest caz de\xc8\x99eurile sunt arse \xc3\xaen focarele marilor cazane energetice sau \xc3\xaen cuptoarele de ciment, \xc3\xaen amestec cu combustibilul uzual al acestora. Ponderea de\xc8\x99eurilor \xc3\xaen amestecul combustibil este de cca. 10\xc2\xa0%. Termenul de \xe2\x80\x9ecoincinerare\xe2\x80\x9d se aplic\xc4\x83 \xc3\xaen cazul \xc3\xaen care arderea amestecului combustibil care con\xc8\x9bine \xc8\x99i de\xc8\x99euri nu deturneaz\xc4\x83 instala\xc8\x9bia de ardere de la utilizarea sa obi\xc8\x99nuit\xc4\x83. Dac\xc4\x83 \xc3\xaentr-o asemenea instala\xc8\x9bie scopul principal devine incinerarea de\xc8\x99eurilor, procesul va fi considerat incinerare, nu coincinerare, iar condi\xc8\x9biile de autorizare a func\xc8\x9bion\xc4\x83rii \xc3\xaen acest caz vor fi mai stricte, adic\xc4\x83 cele pentru incineratoare.\n_START_SECTION_\nRecuperarea materialelor\n_START_PARAGRAPH_\nPentru o reciclare reu\xc8\x99it\xc4\x83 este nevoie de o sortare \xc3\xaen func\xc8\x9bie de calitatea materialului, sortare care \xc3\xaencepe prin colectarea selectiv\xc4\x83 a acestora. Ele mai pot fi separate \xc8\x99i \xc3\xaen instala\xc8\x9bii de sortare a de\xc8\x99eurilor._NEWLINE_Materialele obi\xc8\x99nuite care pot fi recuperate sunt aluminiul din dozele de bere, o\xc8\x9belul din ambalaje alimentare \xc8\x99i sprayuri, polietilena de \xc3\xaenalt\xc4\x83 densitate (englez\xc4\x83 High-density polyethylene - HDPE) \xc8\x99i ambalajele de polietilentereftalat (englez\xc4\x83 Polyethylene terephthalate -PET), sticlele \xc8\x99i borcanele, h\xc3\xa2rtia din ziare \xc8\x99i reviste, cartonul din ambalaje. Pot fi recuperate mase plastice ca policlorura de vinil (englez\xc4\x83 Polyvinyl chloride - PVC), polietilena de joas\xc4\x83 densitate (englez\xc4\x83 Low-density polyethylene - LDPE), polipropilena (PP) \xc8\x99i polistirenul (PS), de\xc8\x99i acestea nu sunt colectate \xc3\xaen mod curent. Produsele fabricate din astfel de materiale sunt de obicei omogene, con\xc8\x9bin\xc3\xa2nd c\xc3\xa2te o singur\xc4\x83 component\xc4\x83, ceea ce u\xc8\x99ureaz\xc4\x83 reciclarea. Prin compara\xc8\x9bie, reciclarea echipamentelor electrice \xc8\x99i electronice este mai dificil\xc4\x83, ea necesit\xc3\xa2nd tehnologii de separare a diferitelor materiale care le compun._NEWLINE__NEWLINE_\xc3\x8en depozite, recuperarea \xc3\xaencepe cu sortarea materialelor. Pentru de\xc8\x99eurile amestecate prima opera\xc8\x9bie este m\xc4\x83run\xc8\x9birea, care este operat\xc4\x83 \xc3\xaen mori cu ciocane, percutoare, toc\xc4\x83toare, ra\xc8\x99peluri. Urmeaz\xc4\x83 sortarea dimensional\xc4\x83 \xc3\xaen site tambur, site vibratoare, separatoare balistice, sortarea densimetric\xc4\x83 \xc3\xaen cicloane, sortarea magnetic\xc4\x83 a materialelor feroase, sortarea optic\xc4\x83 (pentru sticl\xc4\x83) \xc8\x99i, eventual, sortarea manual\xc4\x83. Urmeaz\xc4\x83 opera\xc8\x9bii de purificare prin sp\xc4\x83lare. De\xc8\x99eurile sortate \xc8\x99i purificate sunt balotate \xc3\xaen prese, fiind gata de livrare spre beneficiar._NEWLINE_Dac\xc4\x83 de\xc8\x99eurile amestecate con\xc8\x9bin componente biologice, acestea pot fi prelucrate biologic, \xc3\xaens\xc4\x83 trebuie separate dinainte pe c\xc3\xa2t posibil celelalte materiale recuperabile._NEWLINE_\xc3\x8en Rom\xc3\xa2nia recuperarea este efectuat\xc4\x83 de o serie de Societ\xc4\x83\xc8\x9bi specializate \xc3\xaen tratarea de\xc8\x99eurilor \xc3\xaen vederea recicl\xc4\x83rii.\n_START_SECTION_\nPrelucrarea biologic\xc4\x83\n_START_PARAGRAPH_\nDe\xc8\x99eurile organice, cum ar fi resturile de vegetale, resturile alimentare \xc8\x99i h\xc3\xa2rtia, pot fi valorificate prin compostare, care implic\xc4\x83 un proces de descompunere a materiei organice. Rezultatul este compostul, un excelent \xc3\xaengr\xc4\x83\xc8\x99\xc4\x83m\xc3\xa2nt agricol. \xc3\xaen timpul compost\xc4\x83rii se produce biogaz cu un mare con\xc8\x9binut de metan, care poate fi folosit ca atare, de exemplu la aragazuri, sau \xc3\xaen termocentrale la producerea curentului electric. Prin compostare \xc3\xaen instala\xc8\x9bii amenajate procesul natural de descompunere a materiilor organice este accelerat._NEWLINE_Compostarea poate fi efectuat\xc4\x83 at\xc3\xa2t \xc3\xaen mici instala\xc8\x9bii individuale din gospod\xc4\x83rii, c\xc3\xa2t \xc8\x99i \xc3\xaen mari instala\xc8\x9bii industriale (ex. sta\xc8\x9bii de epurare). Ea poate avea loc at\xc3\xa2t prin fermentare aerob\xc4\x83, c\xc3\xa2t \xc8\x99i anaerob\xc4\x83._NEWLINE_O alt\xc4\x83 surs\xc4\x83 de biogaz sunt n\xc4\x83molurile municipale, rezultate din sta\xc8\x9biile de epurare a apelor uzate or\xc4\x83\xc8\x99ene\xc8\x99ti sau din sta\xc8\x9biile de epurare industriale._NEWLINE_Materiile combustibile pot fi ob\xc8\x9binute at\xc3\xa2t prin prelucrare biologic\xc4\x83, c\xc3\xa2t \xc8\x99i prin procese de piroliz\xc4\x83 \xc8\x99i gazeificare la presiune \xc3\xaenalt\xc4\x83 \xc3\xaen atmosfer\xc4\x83 s\xc4\x83rac\xc4\x83 \xc3\xaen oxigen. Metodele avansate (gazeificare cu arc de plasm\xc4\x83) pot produce un gaz de sintez\xc4\x83 (syngas) cu o compozi\xc8\x9bie \xc8\x99i mai bun\xc4\x83, format din monoxid de carbon \xc8\x99i hidrogen.\n_START_SECTION_\nRecuperarea energetic\xc4\x83\n_START_PARAGRAPH_\nDe\xc8\x99eurile din care se poate recupera energie sunt lemnul (de\xc8\x99euri lemnoase din culturi, de\xc8\x99euri de prelucrare din industria lemnului \xc8\x99i din demol\xc4\x83ri), gazul de depozit \xc8\x99i biogazul. Lemnul are o putere calorific\xc4\x83 de 14\xe2\x80\x9317\xc2\xa0MJ/kg iar gazul de depozit \xc8\x99i biogazul au compozi\xc8\x9bii asem\xc4\x83n\xc4\x83toare \xc8\x99i puteri calorifice de 20\xe2\x80\x9325\xc2\xa0MJ/m\xc2\xb3N. Ca urmare ele pot fi arse \xc3\xaen instala\xc8\x9bii menajere, sau \xc3\xaen cazane pentru producerea c\xc4\x83ldurii sau, cu ajutorul turbinelor, a curentului electric.\n_START_SECTION_\nVehicule scoase din uz\n_START_PARAGRAPH_\nPentru stimularea \xc3\xaennoirii parcului na\xc8\x9bional de autoturisme prin scoaterea din circula\xc8\x9bie a celor vechi, Guvernul Rom\xc3\xa2niei, \xc3\xaen colaborare cu MMDD, a ini\xc8\x9biat un program, cunoscut sub numele de \xe2\x80\x9eProgramul Rabla\xe2\x80\x9d. \xc3\x8en cadrul programului, se ofer\xc4\x83 o prim\xc4\x83 de 3000\xc2\xa0RON persoanelor fizice care achizi\xc8\x9bioneaz\xc4\x83 un autoturism nou \xc8\x99i radiaz\xc4\x83 din circula\xc8\x9bie pred\xc3\xa2nd spre casare unui operator economic autorizat s\xc4\x83 desf\xc4\x83\xc8\x99oare activit\xc4\x83\xc8\x9bi de colectare a vehiculelor scoase din uz un autoturism uzat, cu o vechime de peste 12\xc2\xa0ani._NEWLINE_Ac\xc8\x9biunea a demarat \xc3\xaen anul 2005 \xc8\x99i a fost reluat\xc4\x83 \xc3\xaen 2006, 2007 \xc8\x99i 2008\n_START_SECTION_\nElectrice \xc8\x99i electronice\n_START_PARAGRAPH_\nCa \xc8\x9bar\xc4\x83 membr\xc4\x83 UE, Rom\xc3\xa2nia are obliga\xc8\x9bia asumat\xc4\x83 de a colecta \xc8\x99i recicla, anual, 80\xc2\xa0000 de tone de\xc8\x99euri de echipamente electrice \xc8\x99i electronice (DEEE)._NEWLINE_Ac\xc8\x9biunile de colectare organizat\xc4\x83 au fost ini\xc8\x9biate \xc3\xaen anul 2007 prin Campania na\xc8\x9bional\xc4\x83 de colectare a de\xc8\x99eurilor de echipamente electrice \xc8\x99i electronice cunoscut\xc4\x83 \xc8\x99i sub numele de \xe2\x80\x9eMarea debarasare\xe2\x80\x9d. Ac\xc8\x9biunea prevedea ca cet\xc4\x83\xc8\x9benii s\xc4\x83 scoat\xc4\x83 \xc3\xaen fa\xc8\x9ba casei sau a blocului echipamentele nefunc\xc8\x9bionale, apoi societ\xc4\x83\xc8\x9bile de salubrizare s\xc4\x83 le ridice \xc8\x99i s\xc4\x83 le transporte la centrele de colectare, pentru ca de acolo s\xc4\x83 fie preluate de organiza\xc8\x9biile colective autorizate, \xc3\xaen vederea transport\xc4\x83rii lor la reciclatori. Sunt colectate aparate de uz casnic de mici \xc8\x99i mari dimensiuni (ex.: pr\xc4\x83jitoare, fiare de c\xc4\x83lcat, aspiratoare, ma\xc8\x99ini de sp\xc4\x83lat, frigidere), unelte, echipamente de iluminat, aparatur\xc4\x83 electronic\xc4\x83 \xc8\x99i de informatic\xc4\x83, juc\xc4\x83rii._NEWLINE_Din cauza nout\xc4\x83\xc8\x9bii, succesul ac\xc8\x9biunilor din toamna anului 2007 a fost relativ. A doua ac\xc8\x9biune a avut loc pe 19\xc2\xa0aprilie 2008, cu rezultate notabile._NEWLINE_A treia campanie de colectare a DEEE a fost programat\xc4\x83 pentru 4\xc2\xa0octombrie 2008, c\xc3\xa2nd au fost colectate peste 400\xc2\xa0t de de\xc8\x99euri. Cantitatea colectat\xc4\x83 fiind mic\xc4\x83, au mai fost organizate campanii de colectare, a\xc2\xa0IV-a edi\xc8\x9bie av\xc3\xa2nd loc pe 1\xc2\xa0noiembrie iar edi\xc8\x9bia a\xc2\xa0V-a pe 6\xc2\xa0decembrie 2008._NEWLINE_\xc3\x8en afar\xc4\x83 de aceste ac\xc8\x9biuni, importatorii \xc8\x99i produc\xc4\x83torii de electronice ar putea fi obliga\xc8\x9bi s\xc4\x83 adune de\xc8\x99euri de aparate electrice \xc8\x99i electronice \xc3\xaentr-o cantitate echivalent\xc4\x83 cu 20\xc2\xa0% din cantitatea total\xc4\x83 de electronice \xc8\x99i electrocasnice pe care le v\xc3\xa2nd. \xc3\x8en acest scop, firmele ar putea oferi bonusuri la cump\xc4\x83rare, \xc3\xaen caz de returnare a obiectului vechi similar._NEWLINE_Un proiect de cooperare transfrontalier\xc4\x83 rom\xc3\xa2no-ungar \xc3\xae\xc8\x99i propune recicleze de\xc8\x99eurile provenite din echipamentele de iluminat arse din jude\xc8\x9bele Timi\xc8\x99 \xc8\x99i Arad, respectiv Hajd\xc3\xba-Bihar \xc8\x99i Szabolcs-Szatm\xc3\xa1r-Bereg. Proiectul are \xc3\xaen vedere amplasarea de containere specializate de colectare a becurilor \xc8\x99i tuburilor fluorescente \xc8\x99i construirea unei fabrici de reciclare a acestor de\xc8\x99euri.'